ΓΡΑΠΤΗ ΕΡΩΤΗΣΗ E-3653/97 υποβολή: Αλέξανδρος Αλαβάνος (GUE/NGL) προς την Επιτροπή (19 Νοεμβρίου 1997)

Θέμα: Μείωση εισοδήματος ελαιοπαραγωγών

Η παραγωγή ελαιολάδου στην Ε.Ε. κατά την περίοδο 96/97 ανήλθε σε 1,9 εκατ. τόνους, κυρίως λόγω της υπερπαραγωγής στην Ισπανία, ενώ η μέγιστη εγγυημένη ποσότητα παραγωγής έχει καθοριστεί σε 1.35 εκατ. τόνους, με αποτέλεσμα η μείωση των ενισχύσεων για τους Έλληνες παραγωγούς να ανέρχεται σε 100 δρχ. το κιλό. Η κατάσταση γίνεται ακόμη χειρότερη λόγω της αναστάτωσης που αναμένεται στην αγορά ελαιολάδου, λόγω της υπερπαραγωγής, αλλά και από την έλλειψη απαγόρευσης για την πρόσμιξη ελαιολάδου με σπορέλαια και την κυκλοφορία τέτοιων μιγμάτων ως ελαιόλαδο. Δεδομένου ότι το εισόδημα των ελαιοπαραγωγών πλήττεται καίρια, ερωτάται η Επιτροπή τί μέτρα προτίθεται να λάβει προκειμένου να αντιμετωπισθεί το πρόβλημα αυτό;

Απάντηση του κ. Fischler εξ ονόματος της Επιτροπής (11 Δεκεμβρίου 1997)

O κανονισμός (ΕΟΚ) αριθ. 136/66 του Συμβουλίου, της 22ας Σεπτεμβρίου 1966, για τη θέσπιση κοινής οργάνωσης αγοράς στον τομέα των λιπαρών ουσιών ((ΕΕ L 172 της 30.09.1996 )), προβλέπει τη χορήγηση ενίσχυσης στην παραγωγή για τους ελαιοκαλλιεργητές. Η ενίσχυση αυτή διαφοροποιείται ανάλογα με το αν πρόκειται για μικρούς παραγωγούς που παράγουν λιγότερο από 500 χλγρ. ελαιόλαδο ή μεγάλους παραγωγούς που παράγουν άνω των 500 χλγρ. ελαιολάδου. Επιπλέον, η ενίσχυση που χορηγείται μόνο στους μεγάλους παραγωγούς προσαρμόζεται, ενδεχομένως, σε συνάρτηση με την υπέρβαση της μέγιστης εγγυημένης ποσότητας (ΜΕΠ).

Σε εφαρμογή αυτού του σταθεροποιητικού μηχανισμού, ο κανονισμός (ΕΚ) αριθ. 1979/97 της Επιτροπής, της 10ης Οκτωβρίου 1997, που καθορίζει, για την περίοδο εμπορίας 1996/1997, την εκτιμώμενη παραγωγή ελαιολάδου καθώς και το καταβλητέο ποσό της μοναδιαίας ενίσχυσης στην παραγωγή ((ΕΕ L 278 της 11.10.1997 )) καθόρισε το ποσό της ενίσχυσης στην παραγωγή το οποίο δύναται να προκαταβληθεί για την περίοδο εμπορίας 1996/1997, βάσει μιας εκτιμώμενης παραγωγής 1.859.400 τόνων, σε 90,32 ΕCU ανά 100 χλγρ. Δεδομένου ότι πρόκειται για προκαταβολή, το ποσό αυτό αντιπροσωπεύει περίπου 90% του προβλεπόμενου ποσού της ενίσχυσης για την εν λόγω περίοδο εμπορίας το οποίο θα καθοριστεί τον Ιούνιο του 1998 βάσει της πραγματικής παραγωγής. Εάν οι αριθμοί της εκτιμώμενης παραγωγής επιβεβαιωθούν την ημερομηνία αυτή, η μείωση της μοναδιαίας ενίσχυσης μπορεί να φθάσει σε 27%.

Πρέπει να σημειωθεί ότι στην Ελλάδα άνω του 60% των παραγωγών θεωρούνται κατά την έννοια του βασικού κανονισμού μικροί παραγωγοί. Το αποτέλεσμα λοιπόν της εφαρμογής του σταθεροποιητή επηρεάζει λιγότερο από 40% των ελλήνων παραγωγών.

Όσον αφορά την απαγόρευση της πρόσμιξης ελαιόλαδου με σπορέλαια, η Επιτροπή υπενθυμίζει στο Αξιότιμο Μέλος του Κοινοβουλίου ότι το ελαιόλαδο που διατίθεται στο εμπόριο ως τέτοιο πρέπει να ανταποκρίνεται στους ορισμούς του παραρτήματος του κανονισμού (ΕΟΚ) αριθ. 136/66. Το παράρτημα αυτό προβλέπει ότι μόνον τα έλαια που προέρχονται από ελιές ή ελαιοπυρήνες δύνανται να φέρουν τις διάφορες ονομασίες ελαιόλαδου.

Η Επιτροπή συγχρηματοδοτεί τις δαπάνες λειτουργίας των υπηρεσιών ελέγχου του ελαιόλαδου στα κράτη μέλη, έργο των οποίων είναι, μεταξύ άλλων, η τήρηση των προαναφερόμενων διατάξεων.

Στο πλαίσιο του προβληματισμού σχετικά με τη μεταρρύθμιση της κοινής οργάνωσης αγοράς στον τομέα του ελαιολάδου, η Επιτροπή θα αναλύσει τις διάφορες πτυχές του θέματος των προσμίξεων.